ང་མི་དམངས་ཁྲིམས་ཁང་གི་ཡིན།ཕྱི་དྲོའི་དུས་ཚོད་གསུམ་དང་ཕྱེད་ཀའི་ཡར་སྔོན་དུ་ཁྱོད་ངེས་པར་ངེད་ལས་ཁུངས་སུ་ཐོན་དགོསཕ་རོལ་བོས་སྐད་ཆ་དེ་བཤད་ཚར་རྗེས་རྒྱུ་མཚན་འདྲི་དབང་ཙམ་ཡང་མ་བྱུང་བར་ཁ་པར་གྱི་ཁ་གཏན་བྱུང་།སློབ་ཁྲིད་ལ་འགྲོ་གྲབས་བྱེད་ཀྱིན་པའི་རྡོ་རྗེའི་སེམས་པ་བློང་བློང་པོར་བཟོས་ཤིང་།མི་ལོ་སུམ་ཅུ་ལྷག་ལ་བུད་པའི་རིང་ལ་འདི་འདྲའི་བརྡ་ཞིག་འབྱོར་མ་མྱོང་བའི་ཁར་རང་གི་སྔོན་བྱས་ཀྱི་ལས་ཐམས་ཅད་ལ་ཕྱིར་དྲན་བྱས་ཀྱང་བཟའ་འཐོར་ཐེངས་ཤིག་བྱས་པ་ལས་ཁྲིམས་ཁང་དུ་འགྲོ་དགོས་པའི་སྒྲིག་འགལ་བྱས་མ་མྱོང་ལ།དེ་ཡང་བཟའ་ཟླའི་ཕན་ཚུན་བར་དུ་གྲོས་མོལ་བརྒྱུད་དེ་ཐག་བཅད་པ་ཡིན་པས་འགྲོ་ལུགས་ཙམ་བསྒྲུབས་པ་ལས་དེར་འགྲོ་དགོས་པའི་ཚད་དུ་ལྷུང་མེད་པས་སེམས་ཅུང་ཙམ་བདེ་ལ་བབས་བྱུང་མོད།སློབ་ཁང་དུ་སློབ་མ་ཚོར་གཞི་ནས་སློབ་ཁྲིད་ཡག་པོ་ཞིག་བྱེད་ཐབས་མ་བྱུང་།གློ་བུར་བའི་ཁ་པར་དེ་སེམས་ལ་དྲན་པ་ཙམ་གྱིས་འདང་རྒྱག་ནང་མི་ལྷུང་ག་མེད་བྱུང་།